text: [{"text_idx": "#000004", "text": "Bulig sa Pagtuon sa Biblia"}, {"text_idx": "#000005", "text": "Gindrama nga Pagbasa sa Biblia"}, {"text_idx": "#000008", "text": "Gusto mo bala basahon ini nga artikulo sa %?"}, {"text_idx": "#000011", "text": "\u201cMay guapa sa ulubrahan nga nagapakiat sa akon. Isa ka adlaw naghambal sia nga makadto kami sa hotel kag \u2018maghampang kalayo.\u2019 Nahangpan ko kon ano ang buot niya silingon.\u201d\u2014DYLAN."}, {"text_idx": "#000014", "text": "Kon ginasulay ka sang imoralidad, ano ang dapat mo himuon? Ang Biblia nagasabat: \u201cAmo ini ang kabubut-on sang Dios, ang pagpakabalaan sa inyo, nga maglikaw kamo sa pagpakighilawas; nga dapat mahibaluan sang kada isa sa inyo kon paano but-an ang iya kaugalingon nga suludlan sa pagkabalaan kag sa kadungganan.\u201d (1 Tesalonica 4:3, 4) Paano mo mapalambo ina nga pagpugong? Binagbinaga ang tatlo ka paagi nga puede makabulig."}, {"text_idx": "#000016", "text": "Ang pagtan-aw pirme sang binastos nga mga laragway nagadabok lang sang indi nagakaigo nga mga handum. Para ipakita kon paano naangot ang pagtan-aw sa paghandum, nagpaandam si Jesus: \u201cAng tagsatagsa nga padayon nga nagatulok sa isa ka babayi nga may kaibog sa iya nakapanghilahi na sa iya sa tagipusuon niya.\u201d Paagi sa pagpaanggid, nagpalig-on sia: \u201cKaron, kon ang imo tuo nga mata nagapasandad sa imo, lukata ini kag ihaboy.\u201d (Mateo 5:28, 29) Ano ang punto? Para mabatuan ang pagsulay, dapat mamat-od kita daan nga indi magtan-aw sang binastos nga mga laragway."}, {"text_idx": "#000018", "text": "Para iilustrar: Imadyina nga nakapasiplat ka sa siga sang welding. Padayunon mo bala ang pagtan-aw sini? Siempre indi! Matalikod ka gilayon kag proteksionan ang imo mata. Amo man sini ang dapat mo himuon kon makapasiplat ka sa binastos nga laragway\u2014sa balasahon, sa telebisyon, ukon sa aktual para maproteksionan ang imo hunahuna. Ang isa anay ka adik sa pornograpiya nga si Juan, nagsiling: \u201cKon makakita ako sang guapa, masami nga nagabalikid gid ako. Gani ginapilit ko nga indi magtan-aw liwat, kag ginasilingan ang akon kaugalingon: \u2018Pangamuyo kay Jehova! Kinahanglan mo gid magpangamuyo subong!\u2019 Pagkatapos ko pangamuyo, nagakadula na ang akon nabatyagan.\u201d\u2014Mateo 6:9, 13; 1 Corinto 10:13."}, {"text_idx": "#000019", "text": "Binagbinaga man ang matutom nga si Job, nga nagsiling: \u201cNagapakigkatipan ako sa akon mga mata; paano bala niyan ang pagtolok ko sa ulay?\u201d (Job 31:1) Ngaa indi maghimo sang pareho sini nga determinasyon?"}, {"text_idx": "#000022", "text": "Bangod indi kita tanan perpekto, mahimo kita mag-atubang kon kaisa sang sayop nga mga handum. Nagasiling ang Biblia: \u201cAng kada isa ginatilawan kon ginaganyat sia kag ginahaylo sang iya kaugalingon nga kailigbon. Nian ang kailigbon, kon nakapanamkon na, nagabun-ag sang sala.\u201d (Santiago 1:14, 15) Paano mo malikawan ang sitwasyon nga mabudlay na palagyuhan?"}, {"text_idx": "#000023", "text": "Kon makahunahuna ka sang imoral, untati ini gilayon kag mangamuyo"}, {"text_idx": "#000024", "text": "Kon nagahunahuna ka sang sayop nga handum, dumduma nga mahimo ka makapamat-od kon paano mo ini atubangon. Batui ini nga mga handum. Kuhaa ini sa imo hunahuna. Indi pagpensara ang imoral nga mga pantasya. Si Troy, nga naadik sa pornograpiya sa Internet, nagsiling: \u201cGinakuha ko ang sayop nga panghunahuna paagi sa pagpokus sa positibo nga mga butang. Kabudlay gid sini. Kapila ka beses nga wala ko ini mahimo. Pero amat-amat nga nakontrol ko ang akon hunahuna.\u201d Si Elsa, nga nagtinguha nga pakigbatuan ang imoral nga mga pagsulay bilang tin-edyer, naghinumdom, \u201cNalikawan ko ang sayop nga mga panghunahuna paagi sa pagkasako pirme kag pagpangamuyo kay Jehova.\u201d"}, {"text_idx": "#000025", "text": "Tilawi ini: Kon makahunahuna ka sang imoral, untati ini gilayon kag mangamuyo. Batui ang sayop nga panghunahuna paagi sa pagpuno sang imo hunahuna sang \u201cbisan ano nga butang nga matuod, bisan ano nga butang nga serioso, bisan ano nga butang nga matarong, bisan ano nga butang nga putli, bisan ano nga butang nga hiligugmaon, bisan ano nga butang nga dungganon, bisan ano nga labing maayo kag bisan ano nga dalayawon nga butang.\u201d\u2014Filipos 4:8."}, {"text_idx": "#000027", "text": "Kon ang handum, pagsulay, kag kahigayunan magdulungan, nagasunod dayon ang problema. (Hulubaton 7:6-23) Paano mo malikawan nga mangin biktima?"}, {"text_idx": "#000028", "text": "\u201cNagagamit lang ko sang Internet kon may iban nga tawo\u201d"}, {"text_idx": "#000029", "text": "Maalamon nga nagalaygay ang Biblia: \u201cAng mahalongon nga tawo nakakita sang malaut kag nagapanago sia; apang ang kulangkulang nagapadayon, kag nagaantus tungud sini.\u201d (Hulubaton 22:3) Gani bantayi ang imo mga tikang. Hunahunaa ang mga sitwasyon nga mahimo magresulta sa mga problema, kag likawi ini. (Hulubaton 7:25) Si Filipe, nga nakalandas sang pagkaadik sa pornograpiya, nagsiling: \u201cGinabutang ko ang kompyuter sa lugar nga makita sang tanan kag nag-install sang Internet filter software. Nagagamit lang ko sang Internet kon may iban nga tawo.\u201d Sing kaanggid, si Troy nga ginsambit kaina, nagsiling: \u201cGinalikawan ko nga maglantaw sang binastos nga mga pelikula kag wala man ako nagapakig-upod sa mga tawo nga nagaistorya parte sa sex. Indi ko luyag nga ibutang sa katalagman ang akon kabuhi.\u201d"}, {"text_idx": "#000031", "text": "Ano abi kon bisan pa ginahimo mo na ang tanan, nagaluya ka gihapon kag nagakadala sa pagsulay? Indi mangampo kag magpadala na lang sa sini. Ang Biblia nagasiling: \u201cAng matarung nga tawo mapukan sing makapito, kag nagabangon liwat.\u201d (Hulubaton 24:16) Huo, ang aton Amay sa langit nagapalig-on sa aton nga \u2018magbangon liwat.\u2019 Pamatian mo bala ang iya mahigugmaon nga bulig? Gani indi mag-untat sa pagpangamuyo sa iya. Palig-una ang imo pagtuo paagi sa pagtuon sa iya Pulong. Pabakura ang imo determinasyon paagi sa pagtambong sa Cristiano nga mga pagtilipon. Magsalig sa saad sang Dios: \u201cPalig-onon ko ikaw, buligan ko ikaw.\u201d\u2014Isaias 41:10."}, {"text_idx": "#000036", "text": "Ano ang Kahulugan sang Kabuhi?"}]